ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1200/96 υποβολή: Richard Howitt (PSE) προς την Επιτροπή (15 Μαΐου 1996)

Θέμα: Αγροτικός περιφερειακός δρυμός στο νοτιοανατολικό Έσεξ

Προτίθεται η Επιτροπή να υποστηρίξει τη δημιουργία αγροτικού περιφερειακού δρυμού που να συνδέει τους δρυμούς Pitsea Hall Country Park, Hadleigh Castle Country Park, την πράσινη ζώνη στη δυτική βιομηχανική περιοχή της νήσου Canvey που βρίσκεται σε αχρηστία, τις προαναφερθείσες χωματερές στις περιοχές Pitsea και Westwick, και την περιοχή ειδικού επιστημονικού ενδιαφέροντος στο βόρειο τμήμα των διϋλιστηρίων «Mobil Oil» στο Thurrock; Δεδομένου ότι η Επιτροπή γνωρίζει την περιοχή μπορεί να αναφέρει εάν υπάρχουν παρόμοιες προτάσεις ή ανάλογα παραδείγματα σε άλλα κράτη μέλη; Ειδικότερα, ποιά προγράμματα κοινοτικής χρηματοδότησης διατίθενται για την πιθανή οικονομική ενίσχυση ενός τέτοιου έργου;

Απάντηση της κ. Wulf-Mathies εξ ονόματος της Επιτροπής (4 Ιουλίου 1996)

Πάγια πρακτική της Επιτροπής είναι να υποστηρίζει την αποκατάσταση εγκαταλελειμμένων βιομηχανικών γηπέδων, για να βελτιώνεται η εικόνα των οικείων περιφερειών, σε περίπτωση που με τον τρόπο αυτό δημιουργούνται νέες οικονομικές δραστηριότητες. Πρόκειται για ιδιαίτέρη προτεραιότητα στις περιοχές βιομηχανικού μαρασμού οι οποίες είναι επιλέξίμες για χρηματοδότηση από τα διαρθρωτικά ταμεία στο πλαίσιο του στόχου 2.

Η Επιτροπή δεν είναι σε θέση να διαμορφώσει γνώμη σχετικά με το συγκεκριμένο παράδειγμα το οποίο αναφέρεται στην ερώτηση του Αξιοτίμου Μέλους του Κοινοβουλίου, όσον αφορά τη δημιουργία ενός μεγάλου αγροτικού περιφερειακού δρυμού ο οποίος θα συνδέει τους δρυμούς της περιοχής με τις αποκαθιστάμενες εκτάσεις και γήπεδα. Δεν είναι, κατά συνέπεια, εύκολο να αναφερθούμε σε παρόμοιες προτάσεις ή ανάλογα παραδείγματα σε άλλα κράτη μέλη.

Φαίνεται ότι δεν υπάρχει δυνατότητα κοινοτικής χρηματοδοτικής ενίσχυσης για το εν λόγω έργο στο πλαίσιο των υφισταμένων προγραμμάτων των διαρθρωτικών ταμείων στην εν λόγω περιοχή.
ΓΡΑΠΤΗ ΕΡΩΤΗΣΗ E-2149/96 υποβολή: Richard Howitt (PSE) προς την Επιτροπή (2 Αυγούστου 1996)

Θέμα: Το μέλλον του Προγράμματος PACTE κατά το 1997

Έχοντας υπόψη την πρόταση της Επιτροπής για συγχώνευση του άρθρου Β2-600 του προϋπολογισμού με το πρόγραμμα του Άρθρου 10, μπορεί η Επιτροπή να επιβεβαιώσει την πρόθεσή της να διατηρήσει τη χρηματοδότηση υπέρ του Προγράμματος PACTE για το 1997 στα σημερινά της επίπεδα και με τη σημερινή της διοικητική δομή που εξασφαλίζεται από τις ίδιες της ενώσεις τοπικών αρχών;

Κοινή απάντηση του κ. Wulf-Mathies εξ ονόματος της Επιτροπής στις γραπτές ερωτήσεις E-2093/96, E-2149/96 και E-2151/96 (22 Οκτωβρίου 1996)

Η Επιτροπή, ευαίσθητη στις ανησυχίες του Ευρωπαϊκού Κοινοβουλίου όσον αφορά την χρηματοδότηση των προγραμμάτων διαπεριφερειακής συνεργασίας και δεδομένης της δημοσιονομικής κατάστασης, μελετά τη δυνατότητα να χρηματοδοτηθούν αυτά τα προγράμματα στα πλαίσια του άρθρου 10 του τροποποιημένου κανονισμού (ΕΟΚ) αριθ. 4254/88, που αφορά το Ευρωπαϊκό Ταμείο Περιφερειακής Ανάπτυξης ((ΕΕ αριθ. L 193 της 31.7.1993 )). Τα προγράμματα αυτά θα μπορούσαν να απαιτήσουν ένα ποσό κοινοτικής συμβολής μεταξύ 150 και 300.000 ECU.

Η Επιτροπή δεν θα παραλείψει την κατάλληλη στιγμή να ενημερώσει το Κοινοβούλιο για το αποτέλεσμα της εξέτασης που πραγματοποίησε, στην οποία θα λαμβάνονται υπόψη οι κριτικές του Ελεγκτικού Συνεδρίου όσον αφορά τη διαχείριση των κοινοτικών πιστώσεων η οποία έχει πραγματοποιηθεί εν μέρει.
ΓΡΑΠΤΗ ΕΡΩΤΗΣΗ E-2073/96 υποβολή: Hiltrud Breyer (V) προς την Επιτροπή (26 Iουλίου 1996)

Θέμα: ΣΕΒ

Έχοντας υπόψη τις βολιδοσκοπήσεις που γίνονται προς την Ελβετία (τις ελβετικές κτηνιατρικές αρχές) με στόχο να μάθουμε περισσότερα πράγματα σχετικά με την κατάσταση της σπογγώδους εγκεφαλοπάθειας των βοοειδών στη χώρα αυτή, επιθυμώ να πληροφορηθώ: έχει αποδειχτεί ότι όλα τα κρούσματα ΣΕΒ στην Ελβετία αποδίδονται σε εισαχθέντα από το Η.Β. βοοειδή, ή ενέχονται και βοοειδή εγχώριας εκτροφής; Εάν ισχύει η τελευταία περίπτωση, σε τι αποδίδεται η εκδήλωση της ΣΕΒ;

Απάντηση του κ. Fischler εξ ονόματος της Επιτροπής (17 Οκτωβρίου 1996)

Οι αρχές της Ελβετίας επιβεβαιώνουν ότι όλες οι περιπτώσεις της σπογγώδους εγκεφαλοπάθειας των βοοειδών (ΣΕΒ) στη χώρα τους, εμφανίστηκαν σε βοοειδή που γεννήθηκαν στην Ελβετία. Κανένα δεν εισήχθη από το Ηνωμένο Βασίλειο. Η Επιτροπή όρισε μια αποστολή για να εξετάσει την κατάσταση στην Ελβετία. Η ομάδα ήταν της άποψης ότι δεν υπάρχει ενδημική εστία ΣΕΒ στην Ελβετία.

Η εμφάνιση ΣΕΒ οφείλεται στη χρήση ζωοτροφών που ήταν μολυσμένες και δεν υπέστησαν επαρκή επεξεργασία για την καταστροφή του μολυσματικού φορέα. Η Ελβετία όπως και το Ηνωμένο Βασίλειο, χρησιμοποίησε κατά το παρελθόν σχετικά υψηλά επίπεδα κρεαταλεύρων και οστεαλεύρων στην τροφή των μηρυκαστικών. Η προέλευση αυτών των μολυσμένων ζωοτροφών είναι δύσκολο να προσδιοριστεί. Οι άμεσες εισαγωγές από το Ηνωμένο Βασίλειο ήταν πολύ χαμηλές, αλλά πραγματοποιήθηκαν εισαγωγές από πολλά γειτονικά κράτη μέλη.
ΓΡΑΠΤΗ ΕΡΩΤΗΣΗ E-2597/96 υποβολή: Glyn Ford (PSE) προς την Επιτροπή (11 Οκτωβρίου 1996)

Θέμα: Η υγεία, η ασφάλεια και η Οδηγία για το χρόνο εργασίας

Γνωρίζει η Επιτροπή ότι διεθνικές εταιρίες πετρελαίου που λειτουργούν στην Ευρώπη εμφανίζονται ανίκανες να συγκροτήσουν αντιπροσωπευτικό όργανο σχετικά με την Οδηγία για το χρόνο εργασίας;

Συμφωνεί η Επιτροπή ότι μία τέτοια εμφανής ανικανότητα δεν θα πρέπει να αποτελέσει επαρκή λόγο ώστε να αποφευχθεί η πλήρης συμμετοχή των εκπροσώπων των εργαζομένων στην υπογραφή συμφωνιών που να ελέγχουν και να περιορίζουν το χρόνο εργασίας προς όφελος της υγείας και της ασφάλειας;

Απάντηση του κ. Flynn εκ μέρους της Επιτροπής (24 Οκτωβρίου 1996)

Η Επιτροπή έχει υπόψη της τη δήλωση των οργανώσεων των εταιρειών στον τομέα ανοιχτής θαλάσσης, ότι δεν είναι εξουσιοδοτημένες να συμμετάσχουν στον κοινωνικό διάλογο σε ευρωπαϊκό επίπεδο. Κατόπιν τούτου θα είναι δύσκολο να επιτευχθούν συμφωνίες σε αυτόν τον τομέα, σε ευρωπαϊκό επίπεδο, όσον αφορά τον έλεγχο και τον περιορισμό του χρόνου εργασίας για λόγους υγείας και ασφάλειας. Η Επιτροπή ελπίζει όμως ότι οι εκπρόσωποι των εργοδοτών και των εργαζομένων στα κράτη μέλη θα μπορέσουν να καταλήξουν σε παρόμοιες συμφωνίες, όπου αυτό δεν έχει γίνει ήδη, στο ανάλογο συλλογικό επίπεδο.

Η Επιτροπή προετοιμάζει ένα λευκό βιβλίο για τους τομείς και τις δραστηριότητες που εξαιρούνται από την οδηγία για το χρόνο εργασίας 93/104/ΕΚ, της 23ης Νοεμβρίου 1993 ((ΕΕ L 307, 13.12.1993 )), συμπεριλαμβάνοντας «άλλες εργασίες στη θάλασσα». Στο έγγραφο αυτό θα περιλαμβάνονται οι απόψεις της Επιτροπής επί του θέματος αυτού. Οι εργατικές ενώσεις σε ευρωπαϊκό επίπεδο, όπως επίσης και οι οργανώσεις των πετρελαϊκών εταιρειών θα κληθούν να εκφράσουν τις απόψεις τους επί της προτεινόμενης δράσης.
ΓΡΑΠΤΗ ΕΡΩΤΗΣΗ E-1729/96 υποβολή: Antoine-Franηois Bernardini (PSE) προς το (1 Iουλίου 1996)

Θέμα: Η κατάσταση της Eurocopter

Η ευρωπαϊκή βιομηχανία αμυντικού στρατιωτικού υλικού διέρχεται περίοδο αναδιάρθρωσης, ως αποτέλεσμα των αποφάσεων για περικοπή των στρατιωτικών προϋπολογισμών, ιδιαίτερα στη Γαλλία.

Το γαλλο-γερμανικό κονσόρτιουμ EUROCOPTER, δεύτερος κατά σειράν παραγωγός ελικοπτέρων σε παγκόσμιο επίπεδο, πλήττεται όλως ιδιαιτέρως από τις αποφάσεις αυτές και προτίθεται να προβεί στην απόλυση 1500 ατόμων (1000 στη Γαλλία και 500 στη Γερμανία).

Ποιά δράση προτίθεται να αναλάβει το Συμβούλιο, προκειμένου να διατηρηθεί η βιομηχανική βάση που θα είναι αναγκαία για την ανάπτυξη μιας αμυντικής πολιτικής;

Στο πλαίσιο του προβληματισμού σχετικά με το θέμα της βιομηχανίας αμυντικού στρατιωτικού υλικού που απασχολεί τη ΓΔ ΙΙΙ, προτίθεται το Συμβούλιο να καταρτίσει πρόγραμμα υποστήριξης των επιχειρήσεων και των περιφερειών που πλήττονται από τις ως άνω αναδιαρθρώσεις, κατά πολύ ευρύτερο τρόπο από ό,τι στο πλαίσιο του προγράμματος KONVER που περιορίζεται αυστηρά στη μετατροπή και τις Μ.Μ.Ε.

Απάντηση (7 Νοεμβρίου 1996)

Δεν έχει υποβληθεί στο Συμβούλιο πρόταση της Επιτροπής για την εφαρμογή προγράμματος υποστήριξης των επιχειρήσεων τις οποίες αφορούν οι βιομηχανικές αναδιαρθρώσεις στις οποίες αναφέρεται στην ερώτησή του ο αξιότιμος Βουλευτής.
ΓΡΑΠΤΗ ΕΡΩΤΗΣΗ E-2189/96 υποβολή: Ole Krarup (NI) προς την Επιτροπή (2 Αυγούστου 1996)

Θέμα: Οδηγία για την εκτίμηση των περιβαλλοντικών επιπτώσεων

Αναφορικά με την απάντηση της Επιτροπής στην ερώτηση Ε-0771/96 ((EE C 322, 20.10.1996, σελ. 6. )), λυπάμαι διότι η απάντηση της Επιτροπής δεν αναφέρεται σε όλα τα σημεία των ερωτημάτων που της τέθηκαν. Γι' αυτό το λόγο παρακαλώ την Επιτροπή να επανεξετάσει την ερώτηση αναφορικά με το κατά πόσον ο κύριος του έργου έχει το δικαίωμα υλοποίησης του, χωρίς όμως την έγκριση από όλες εκείνες τις αρχές που βάσει της εθνικής νομοθεσίας παρέχουν την άδεια έγκρισης. Παραπέμπω στο άρθρο 1, σημείο 2, όπως δίδεται ο ορισμός της έννοιας «παροχή άδειας»: «η έγκριση από την ή τις αρμόδιες αρχές που δίνουν στον κύριο του έργου το δικαίωμα να υλοποίηση το έργο». Η ερώτηση μου είναι η εξής: Μπορεί μια εθνική αρχή να παρέχει νόμιμα την άδεια έγκρισης στον κύριο του έργου, όταν άλλη ή άλλες εθνικές αρχές απαιτούν πρώτα την τήρηση της οδηγίας αναφορικά με την εκτίμηση των περιβαλλοντικών επιπτώσεων ή και της εθνικής νομοθεσίας, για να δώσουν τέτοια έγκριση;

Απάντηση της κας Bjerregaard εξ ονόματος της Επιτροπής (24 Σεπτεμβρίου 1996)

Δυνάμει της οδηγίας 85/337/ΕΟΚ του Συμβουλίου της 27ης Ιουνίου 1985 σχετικά με την εκτίμηση των επιπτώσεων που έχουν ορισμένα δημόσια και ιδιωτικά έργα στο περιβάλλον ((ΕΕ αριθ. L 175 της 5.7.1985. )), η μόνη απαίτηση που υφίσταται είναι η εκπόνηση μελέτης περιβαλλοντικών επιπτώσεων (ΜΠΕ) πριν να παραχωρηθεί άδεια υλοποίησης του έργου. Όπως προκύπτει από τη φιλοσοφία του ορισμού της άδειας υλοποίησης του έργου, η ΜΠΕ εκπονείται προτού επιτραπεί στον φορέα να προχωρήσει το έργο. Με την οδηγία, η ένταξη της ΜΠΕ σε υφιστάμενες ή προς θέσπιση διαδικασίες προγραμματισμού εναπόκειται στα κράτη μέλη.

Η οδηγία δεν απαγορεύει στον φορέα να προχωρήσει αν δεν έχει προηγουμένως λάβει όλες τις άδειες που απαιτούνται από το εθνικό δίκαιο όσον αφορά το έργο. Αρμόδιες επ' αυτού είναι οι εθνικές αρχές. Ως εκ τούτου, το ανακινούμενο ζήτημα αφορά μόνο την εθνική νομοθεσία, η δε Επιτροπή δεν σχολιάζει τη συγκεκριμένη ερώτηση που της τέθηκε.
ΓΡΑΠΤΗ ΕΡΩΤΗΣΗ E-1767/96 υποβολή: Bryan Cassidy (PPE) προς την Επιτροπή (3 Iουλίου 1996)

Θέμα: Αθέμιτος ανταγωνισμός μεταξύ των εταιριών που πραγματοποιούν δρομολόγια πορθμείων στη Μάγχη

Έχει καταγγελθεί ότι η γαλλική κυβέρνηση επιδοτεί τη «Britanny Ferries» μια εταιρία γαλλικής ιδιοκτησίας που εκμεταλλεύεται δρομολόγια πορθμείων στη Μάγχη. Τούτο είχε ως αποτέλεσμα να μη δύνανται πλέον οι εταιρίες πορθμείων του Ηνωμένου Βασιλείου να ανταγωνισθούν επί ίσοις όροις. Η κατάσταση αυτή οδήγησε ορισμένες εταιρίες πορθμείων της εκλογικής μου περιφέρειας να διακόψουν κάποια από τα δρομολόγιά τους.

Προτίθεται η Επιτροπή να εξετάσει τις καταγγελίες περί αθέμιτου ανταγωνισμού από πλευράς των γάλλων πλοιοκτητών και χορήγησης επιδοτήσεων από την γαλλική κυβέρνηση;

Εάν πράγματι διαπιστωθεί ότι η γαλλική κυβέρνηση επιδοτεί τις γαλλικές εταιρίες πορθμείων, μπορεί η Επιτροπή να διαβεβαιώσει ότι θα κινήσει τη διαδικασία παράβασης κατά της Γαλλίας, ώστε να σταματήσει η στρέβλωση της ενιαίας αγοράς σ'αυτό τον τομέα;

Απάντηση του κ. Kinnock εξ ονόματος της Επιτροπής (5 Σεπτεμβρίου 1996)

Η Επιτροπή έχει ήδη λάβει μια καταγγελία με τον ισχυρισμό ότι καταβάλλεται κρατική ενίσχυση στη Brittany Ferries και ερευνά επειγόντως το θέμα. Έλαβε χώρα ανταλλαγή επιστολών με τις γαλλικές αρχές, αλλά δεν είναι ακόμη σαφές κατά πόσον θα διατεθεί ενίσχυση στη Brittany Ferries και, εάν ναι, επί ποίας βάσεως. Η Επιτροπή προσφάτως ζήτησε από τις γαλλικές αρχές περαιτέρω διευκρινίσεις σχετικά με την κατάσταση και δεν μπορεί να εκτιμήσει το αποτέλεσμα της έρευνας κατά το παρόν στάδιο.

Η Επιτροπή έχει πλήρη επίγνωση του έντονου ανταγωνισμού μεταξύ των πορθμείων στη Μάγχη και του ενδεχομένου να στεβλωθεί αυτός ο ανταγωνισμός από την τυχόν χορήγηση κρατικής ενίσχυσης.
ΓΡΑΠΤΗ ΕΡΩΤΗΣΗ E-2373/96 υποβολή: Gianfranco Dell'Alba (ARE) προς την Επιτροπή (27 Αυγούστου 1996)

Θέμα: Προσχέδιο προϋπολογισμού 1997

Καθώς η Ευρωπαϊκή Κοινότητα Ατομικής Ενέργειας διαθέτει, για τη λειτουργία της Υπηρεσίας Ανεφοδιασμού, κεφάλαια της Ευρωπαϊκής Κοινότητας μέσω του κονδυλίου Α-300, θα μπορούσε η Επιτροπή να γνωστοποιήσει στο Ευρωπαϊκό Κοινοβούλιο τη φύση των δραστηριοτήτων που αναπτύσσει η Ευρωπαϊκή Κοινότητα Ατομικής Ενέργειας καθώς και τα αποτελέσματα που έχουν επιτευχθεί;

Απάντηση του κ. Παπουτσή εξ ονόματος της Επιτροπής (4 Οκτωβρίου 1996)

Κατά την 23η σύνοδο της 1ης και 2ας Φεβρουαρίου 1960, το Συμβούλιο της Ευρωπαϊκής Κοινότητας Ατομικής Ενέργειας (ΕΚΑΕ) αποφάσισε ομόφωνα να αναστείλει η Επιτροπή την είσπραξη της εισφοράς που προβλέπεται από το άρθρο 54 της Συνθήκης Ευρατόμ και η οποία προορίζεται για την κάλυψη των δαπανών λειτουργίας του Οργανισμού Εφοδιασμού της Ευρωπαϊκής Κοινότητας Ατομικής Ενέργειας. Έκτοτε, για την εξισορρόπηση της κατάστασης προβλέψεων των εσόδων και δαπανών του Οργανισμού, προβλέπεται μία επιχορήγηση στον προϋπολογισμό της Επιτροπής στο κονδύλι Α-300. Η επιχορήγηση αυτή καλύπτει τις δαπάνες λειτουργίας του Οργανισμού, με εξαίρεση τις δαπάνες προσωπικού και μίσθωσης γραφείων που περιλαμβάνονται στον προϋπολογισμό της Επιτροπής.

Όσον αφορά τις δραστηριότητες του Οργανισμού, το αξιότιμο μέλος του Κοινοβουλίου μπορεί να ανατρέξει κυρίως στο κεφάλαιο VI της Συνθήκης Ευρατόμ. Άλλωστε, ένα σε χαρτί αντίγραφο του κειμένου που παρουσιάζει τον Οργανισμό στο Internet καθώς και η τελευταία ετήσια έκθεση του Οργανισμού, διαβιβάζονται απευθείας στο αξιότιμο μέλος και στη Γενική Γραμματεία του Κοινοβουλίου.

Προκειμένου για τις δραστηριότητες της ΕΚΑΕ εν γένει, το αξιότιμο μέλος μπορεί να ανατρέξει στον πρώτο τίτλο της Συνθήκης Ευρατόμ και, όσον αφορά τα «αποτελέσματα που επιτεύχθηκαν», στις σχετικές στήλες της γενικής έκθεσης της Επιτροπής.
ΓΡΑΠΤΗ ΕΡΩΤΗΣΗ E-1929/96 υποβολή: Gianni Tamino (V) προς την Επιτροπή (16 Iουλίου 1996)

Θέμα: Aσυμφωνία των μεταφράσεων των τελευταίων ρυθμίσεων για τη ΣΕΒ

Ύστερα από το εμπάργκο κατά του βοείου κρέατος και των παραγώγων του, που επιβλήθηκε από την ΕΕ στο Ηνωμένο Βασίλειο, και τα γεγονότα σχετικά με τη διάδοση της Σπογγώδους Εγκεφαλοπάθειας των Βοοειδών (ΣΕΒ), στις 11 Ιουνίου 1996 αποφασίστηκε να αρθεί το εμπάργκο ως προς τις εισαγωγές ζελατίνης που παράγεται από ιστούς βοοειδών (απόφαση 96/362/ΕΚ ((ΕΕ L139, 12.6.1996, σελ. 17 ))). Στις διάφορες γλωσσικές εκδοχές του μέτρου απαντώνται σημαντικές διαφορές που μπορεί να έχουν σοβαρές συνέπειες. Στο ιταλικό κείμενο αναφέρεται ότι οι ζελατίνες μπορεί να παράγονται από «δέρματα, κατάλοιπα κρέατος, τένοντες και νεύρα» ενώ στις άλλες γλώσσες γίνεται λόγος μόνο για δέρματα και τένοντες. Ακριβώς ιστοί νεύρων και κρέατος θεωρούνται «επικίνδυνοι» για τη μετάδοση της ΣΕΒ.

Είναι ενήμερη η Επιτροπή για τα ανωτέρω;

Το κείμενο ποιάς γλώσσας θεωρείται αυθεντικό;

Θεωρεί η Επιτροπή ότι η προσθήκη στο ιταλικό κείμενο αποτελεί απλό μεταφραστικό σφάλμα ή μάλλον ερμηνευτική ενίσχυση του πρωτότυπου κειμένου, λαμβανομένων υπόψη των συνασπισμένων ισχυρών οικονομικών συμφερόντων;

Απάντηση του κ. Fischler εξ ονόματος της Επιτροπής (24 Σεπτεμβρίου 1996)

1. Η απόφαση 96/362 απευθύνεται σε όλα τα κράτη μέλη και όλες οι γλωσσικές εκδόσεις έχουν το ίδιο κύρος.

2. Όσον αφορά τον όρο «nervi», η Επιτροπή αναγνωρίζει ότι πρόκειται για μεταφραστικό σφάλμα στην ιταλική έκδοση. Από τη στιγμή που το αντελήφθη η Επιτροπή, ενέκρινε και εξέδωσε διορθωτική έκδοση (βλέπε ΕΕ αριθ. L 172 της 11.07.1996, σελ. 28 - ιταλική έκδοση). Η σωστή απόδοση ήταν «legamenti».

3. Σχετικά με την έκφραση «pelli e carnicci», η Επιτροπή δε θεωρεί ότι πρόκειται για σφάλμα αλλά για τεχνικούς όρους που χρησιμοποιούνται στην ιταλική γλώσσα, με βάση κυρίως τις εκφράσεις ή τους όρους που έχουν υιοθετηθεί στις υπόλοιπες κοινοτικές γλώσσες. O όρος «Carniccio» είναι ο τεχνικός όρος που χρησιμοποιείται στα ιταλικά για να αποδώσει τους συνδετικούς ιστούς και τα λιπώδη συμφυή μέλη στην εσωτερική επιφάνεια του χορίου. Η Επιτροπή δε θεωρεί απαραίτητο να διαχωρίσει, από άποψη της δημόσιας υγείας και της υγείας των ζώων, το δέρμα, υπό τη στενή του έννοια, από τους ιστούς που συμφύονται σε αυτό όταν αφαιρεθεί από το σφάγιο.
ΓΡΑΠΤΗ ΕΡΩΤΗΣΗ E-1718/96 υποβολή: Στέλιος Αργυρός (PPE) προς την Επιτροπή (25 Iουνίου 1996)

Θέμα: Εφαρμογή της οδηγίας 89/48/ΕΟΚ σχετικά με την αναγνώριση διπλωμάτων

Η κ. H. Bye-Diplaris, βρετανή υπήκοος, μόνιμη κάτοικος Ελλάδας και κάτοχος Μεταπτυχιακού Πιστοποιητικού στην Παιδαγωγική του University of East London, ζήτησε από το Διαπανεπιστημιακό Κέντρο Αναγνώρισης Τίτλων Σπουδών της Αλλοδαπής (ΔΙ.Κ.Α.Τ.Σ.Α) την αναγνώριση του τίτλου σπουδών της υποβάλλοντας τα απαραίτητα πιστοποιητικά. Παρόλο που το πτυχίο της εκπληρώνει τις απαιτήσεις της οδηγίας 89/48/ΕΟΚ ((ΕΕ L 19, 24.01.1989, σελ. 16. )), το ΔΙ.Κ.Α.Τ.Σ.Α δεν προέβη στην αναγνώρισή του.

Συμμερίζεται η Επιτροπή την άποψη ότι η μη αναγνώριση αντιβαίνει την αρχή της ελεύθερης κυκλοφορίας των εργαζομένων εντός της Ευρωπαϊκής Ένωσης (άρθρο 48 της Συνθήκης);

Τι μέτρα προτίθεται να λάβει η Ευρωπαϊκή Επιτροπή ώστε να διασφαλιστεί η σωστή εφαρμογή της παραπάνω οδηγίας και η τήρηση, εκ μέρους των εθνικών αρχών της Ελλάδας, των υποχρεώσεών τους που απορρέουν από κοινοτικές διατάξεις εφαρμοζόμενες σε θέματα ελεύθερης κυκλοφορίας και ειδικότερα σε θέματα αμοιβαίας αναγνώρισης των διπλωμάτων;

Aπάντηση του κ. Monti εξ ονόματος της Επιτροπής (09 Σεπτεμβρίου 1996)

Η οδηγία 89/48/ΕΟΚ του Συμβουλίου της 21ης Δεκεμβρίου 1988 έθεσε σε εφαρμογή ένα γενικό σύστημα αναγνώρισης διπλωμάτων τριτοβάθμιας εκπαίδευσης για την πιστοποίηση επαγγελματικής εκπαίδευσης ελάχιστης διάρκειας τριών ετών. Η οδηγία αυτή θα έπρεπε να έχει ενσωματωθεί στη νομοθεσία κάθε κράτους μέλους πριν από την 1η Ιανουαρίου 1991. Η Επιτροπή, η οποία έχει λάβει αρκετές καταγγελίες σχετικά με το θέμα αυτό, διαπίστωσε ότι η Ελλάδα δεν έχει μεταφέρει την εν λόγω οδηγία στο εθνικό της δίκαιο. Επίσης, η Επιτροπή προσέφυγε στο Ευρωπαϊκό Δικαστήριο το οποίο έλαβε απόφαση στις 23 Μαρτίου 1995. Το Δικαστήριο θεώρησε ότι η Ελλάδα δεν εξεπλήρωσε τις υποχρεώσεις, βάσει της συνθήκης ΕΚ, εφόσον δεν ενσωμάτωσε τη συγκεκριμένη οδηγία εντός της προβλεπόμενης προθεσμίας.

Η Επιτροπή ζήτησε, κατά τη διάρκεια των εβδομάδων που ακολούθησαν, από την Ελλάδα να συμμορφωθεί με την απόφαση του Δικαστηρίου. Επειδή δεν έλαβε ικανοποιητική απάντηση, κίνησε τη διαδικασία βάσει του άρθρου 171 της συνθήκης ΕΚ.

Σημειώνεται επίσης ότι, κατ'εφαρμογή του κοινοτικού δικαίου, η μη ενσωμάτωση οδηγίας στο εθνικό δίκαιο δεν δικαιολογεί τον μη σεβασμό από τις εθνικές αρχές των δικαιωμάτων που παρέχει στους ιδιώτες η οδηγία αυτή.
ΓΡΑΠΤΗ ΕΡΩΤΗΣΗ E-1816/96 υποβολή: Roberto Mezzaroma (UPE) προς την Επιτροπή (5 Iουλίου 1996)

Θέμα: Χρησιμοποίηση των κοινοτικών κονδυλίων στη Νότιο Ιταλία

Για την πενταετία 1994-1999, τα διαρθρωτικά κεφάλαια που διατίθενται από την ΕΕ για την Ιταλία προορίζονται ως επί το πλείστον για τη Νότιο Ιταλία.

Eίναι επίσης γνωστό ότι, στον τομέα των διευρωπαϊκών μεταφορικών δικτύων, από τον κατάλογο των 14 έργων προτεραιότητας, τα τρία μεγάλα έργα που ενδιαφέρουν άμεσα την Ιταλία τοποθετούνται γεωγραφικά στο βόρειο τμήμα της χώρας.

Λαμβάνοντας επίσης υπόψη το γεγονός ότι το επονομαζόμενο πρόγραμμα «υψηλή ταχύτητα» που ετοιμάζεται από τον οργανισμό ιταλικών σιδηροδρόμων έχει ως κεντρικό σημείο και ευνοεί παρεμβάσεις εκσυγχρονισμού και διεύρυνσης σχεδόν αποκλειστικά στο βόρειο τμήμα του σιδηροδρομικού δικτύου της χώρας, μπορεί η Επιτροπή να παρέμβει, σεβόμενη πάντως την αμοιβαία αυτονομία λήψεως αποφάσεων, στις κατάλληλες υπηρεσίες και διαδικασίες ώστε στον προγραμματισμό των σχεδίων να δοθεί μεγαλύτερη προσοχή στο τμήμα του δικτύου νοτίως του ποταμού Γκαριλιάνο σε ό,τι αφορά ιδίως τις βασικές υπηρεσίες, όπως είναι ένα σύγχρονο σιδηροδρομικό σύστημα, ο επείγων και απαραίτητος εκσυγχρονισμός του δικτύου αυτοκινητοδρόμων Σαλέρνο-Ρέτζιο Καλάμπρια, ο εξοπλισμός του λιμένος Τζόΐα Τάουρο που αποτελεί τον σημαντικότερο ενδιάμεσο λιμένα στο νότιο τμήμα της Μεσογείου με 5 χιλιάδες γραμμικά μέτρα αποβάθρας, η κατασκευή επαρκών έργων υδροδότησης τα οποία δεν υπάρχουν σήμερα και για τα οποία, ως γνωστό, έχουν ήδη διατεθεί 4 χιλιάδες δισεκ. λιρών Ιταλίας;

Επί τη βάσει όσων προηγήθησαν θα μπορούσε να προτείνει η Επιτροπή την ίδρυση ειδικών εθνικών δημοσίων επιχειρήσεων ως σημεία αναφοράς και διασύνδεσης σε ό,τι αφορά την έγκαιρη χρήση των κοινοτικών οικονομικών μέτρων υπέρ των ως άνω έργων;

Απάντηση της κ. Wulf-Mathies εξ ονόματος της Επιτροπής (5 Σεπτεμβρίου 1996)

Κατά τη χορήγηση κονδυλίων των διαρθρωτικών ταμείων στις νότιες περιφέρειες της Ιταλίας για την περίοδο 1994-1999, δόθηκε σημαντική έμφαση στη βελτίωση των βασικών υποδομών που ανέφερε το Αξιότιμο Μέλος του Κοινοβουλίου.

Συγκεκριμένα, έχει ήδη αποφασισθεί η χορήγηση κοινοτικής ενίσχυσης ύψους 701 εκατ. ECU για την κρατική εταιρία σιδηροδρόμων και 40 εκατ. ECU για το λιμάνι του Gioia Tauro. Έχει επίσης εγκριθεί ένα πρόγραμμα ύδρευσης με ενίσχυση ύψους 871 εκατ. ECU, ενώ ένα οδικό πρόγραμμα με ενίσχυση που ανέρχεται συνολικά σε 249 εκατ. ECU βρίσκεται τη στιγμή αυτή στα τελικά στάδια της εξέτασής του από την Επιτροπή.

Η Επιτροπή θα παρακολουθήσει προσεκτικά την υλοποίηση των εν λόγω προγραμμάτων και παραμένει ανοικτή σε συζητήσεις για την εξεύρεση τρόπων βελτίωσης ή ενίσχυσης, υπό το πρίσμα της εμπειρίας που αποκτάται από την υλοποίηση, την διαθεσιμότητα πόρων και την πιθανή επίπτωση στην ανάπτυξη των νότιων περιφερειών.

Όσον αφορά τη διαχείριση των μεγάλων έργων υποδομής, η Επιτροπή είναι πρόθυμη να διερευνήσει, στο πλαίσιο εταιρικής σχέσης με τις ιταλικές αρχές, τις προτάσεις που ενδεχομένως θα υποβάλουν, για να εξασφαλισθεί η βέλτιστη διαχείριση των σημαντικών αυτών επενδύσεων.